### Beslutningstema

I denne sag skal Økonomiudvalget beslutte om ændringer i takstberegningen for Agerskov Friplejehjem Møllevangen kan godkendes.

### Sagsfremstilling

Der bliver afholdt halvårlige samarbejdsmøder med Agerskov Friplejehjem Møllevangen. I forbindelse med det halvårlige samarbejdsmøde, der blev afholdt d. 21. november 2024, var der en drøftelse af opholdsbetaling ved dødsfald. I nuværende samarbejdsaftale står der, at kommunen betaler løbende måned plus 30 dage ved dødsfald. Møllevangen oplever, at andre visitationskommuner har opkrævning indtil dødsdag. Det vil påvirke taksterne at ændre opholdsbetalingen.

Forvaltningen har efterfølgende afholdt møde med Møllevangen, hvor det blev besluttet, at Møllevangen ønsker at følge bekendtgørelsen om at have opholdsbetaling indtil dødsdato. Der er lavet en ny beregning, og taksterne for Møllevangen er blevet ændret.

### Økonomi

Friplejehjemmet Møllevang ønsker, at den tomgangsleje, der betales efter en borgers bortgang, indregnes i Møllevangens takst mod, at Tønders betalingsforpligtelse ophører på dødsdagen. Derved vil Møllevangen få samme betaling, uanset om det er en Tønder borger eller en mellem kommunal borger.

For Tønder Kommune vil ændringen være udgiftsneutral ved uændret handlemønstre.

### Indstilling Vicekommunaldirektøren indstiller,

at Økonomiudvalget beslutter, om ændringer i takstberegningen for Agerskov Friplejehjem Møllevangen kan godkendes, og

at indstillingen videresendes til Kommunalbestyrelsen.

**Økonomiudvalgets beslutning den 19. juni 2025, pkt. 11.**

Sagen udsættes.

**Beslutning i Økonomiudvalget den 21. august 2025, pkt. 15:**

Indstillingen anbefales.

### Beslutning

Indstillingen godkendt.

Casper Frederiksen (V) deltog ikke i mødet.